ET Euroopa Liidu Teataja L 216/23

KOMISJONI OTSUS (EL) 2016/1366,

10. august 2016,

millega kinnitatakse Eesti osalemine tõhustatud koostöös abielulahutuse ja lahuselu suhtes kohaldatava õiguse valdkonnas

EUROOPA KOMISJON,

võttes arvesse Euroopa Liidu toimimise lepingut, eelkõige selle artikli 328 lõiget 1 ja artikli 331 lõiget 1,

võttes arvesse nõukogu 12. juuli 2010. aasta otsust 2010/405/EL tõhustatud koostöö lubamise kohta abielulahutuse ja lahuselu suhtes kohaldatava õiguse valdkonnas (1),

võttes arvesse nõukogu 20. detsembri 2010. aasta määrust (EL) nr 1259/2010 tõhustatud koostöö rakendamise kohta abielulahutuse ja lahuselu suhtes kohaldatava õiguse valdkonnas (2),

võttes arvesse Eesti teadet oma kavatsuse kohta osaleda tõhustatud koostöös abielulahutuse ja lahuselu suhtes kohaldatava õiguse valdkonnas

ning arvestades järgmist:

(1) 12. juulil 2010 otsustas nõukogu anda loa tõhustatud koostööks Belgia, Bulgaaria, Saksamaa, Hispaania, Prantsusmaa, Itaalia, Läti, Luksemburgi, Ungari, Malta, Austria, Portugali, Rumeenia ja Sloveenia vahel abielulahutuse ja lahuselu suhtes kohaldatava õiguse valdkonnas.

(2) 20. detsembril 2010 võttis nõukogu vastu määruse (EL) nr 1259/2010 tõhustatud koostöö rakendamise kohta abielulahutuse ja lahuselu suhtes kohaldatava õiguse valdkonnas.

(3) 21. novembril 2012 võttis komisjon vastu otsuse 2012/714/EL, millega kinnitatakse Leedu osalemine tõhustatud koostöös abielulahutuse ja lahuselu suhtes kohaldatava õiguse valdkonnas (3).

(4) 27. jaanuaril 2014 võttis komisjon vastu otsuse 2014/39/EL, millega kinnitatakse Kreeka osalemine tõhustatud koostöös abielulahutuse ja lahuselu suhtes kohaldatava õiguse valdkonnas (4).

(5) Eesti teatas oma kavatsusest osaleda tõhustatud koostöös abielulahutuse ja lahuselu suhtes kohaldatava õiguse valdkonnas 13. aprilli 2016. aasta kirjaga, mis registreeriti komisjonis 18. aprillil 2016.

(6) Komisjon märgib, et ei otsuses 2010/405/EL ega määruses (EL) nr 1259/2010 ei ole abielulahutuse ja lahuselu suhtes kohaldatava õiguse valdkonnas toimuvas tõhustatud koostöös osalemiseks ette nähtud mingeid eritingimusi ning et Eesti osalemine peaks tõhustatud koostööst tulenevaid eeliseid suurendama.

(7) Eesti osalemine tõhustatud koostöös abielulahutuse ja lahuselu suhtes kohaldatava õiguse valdkonnas tuleks seega kinnitada.

(8) Komisjon peaks võtma vastu üleminekumeetmed, mis on vajalikud määruse (EL) nr 1259/2010 kohaldamiseks Eestis.

(9) Määrus (EL) nr 1259/2010 peaks Eestis jõustuma järgmisel päeval pärast käesoleva otsuse avaldamist Euroopa Liidu Teatajas,

ON VASTU VÕTNUD KÄESOLEVA OTSUSE:

Artikkel 1

Eesti osalemine tõhustatud koostöös

1. Kinnitatakse Eesti osalemine nõukogu otsusega 2010/405/EL lubatud tõhustatud koostöös abielulahutuse ja lahuselu suhtes kohaldatava õiguse valdkonnas.

2. Määrust (EL) nr 1259/2010 kohaldatakse Eesti suhtes kooskõlas käesoleva otsusega.

Artikkel 2

Eesti esitatav teave

Eesti edastab komisjonile hiljemalt 11. maiks 2017 oma siseriiklikud õigusnormid, kui need on olemas, järgmise kohta:

a) ametlikud nõuded, mis kehtivad kohaldatava õiguse valikut käsitlevate kokkulepete suhtes vastavalt määruse (EL) nr 1259/2010 artikli 7 lõigetele 2–4, ning

b) võimalus määrata kohaldatav õigus kooskõlas määruse (EL) nr 1259/2010 artikli 5 lõikega 3.

Artikkel 3

Üleminekusätted Eesti jaoks

1. Määrust (EL) nr 1259/2010 kohaldatakse Eestis ainult kohtumenetluste suhtes, mis on algatatud, ja nimetatud määruse artiklis 5 osutatud kokkulepete suhtes, mis on sõlmitud alates 11. veebruarist 2018.

Siiski saab Eestis kehtivaks ka kohaldatava õiguse valikut käsitlev kokkulepe, mis on sõlmitud enne 11. veebruari 2018, tingimusel et see vastab määruse (EL) nr 1259/2010 artiklitele 6 ja 7.

2. Määrust (EL) nr 1259/2010 kohaldatakse Eestis ilma, et see piiraks nende kohaldatava õiguse valikut käsitlevate kokkulepete kohaldamist, mis on sõlmitud vastavalt selle osaleva liikmesriigi õigusele, mille kohtu poole pöördutakse enne 11. veebruari 2018.

Artikkel 4

Määruse (EL) nr 1259/2010 jõustumise ja kohaldamise alguse kuupäev Eestis

Määrus (EL) nr 1259/2010 jõustub Eestis järgmisel päeval pärast käesoleva otsuse avaldamist Euroopa Liidu Teatajas.

Määrust (EL) nr 1259/2010 kohaldatakse Eesti suhtes alates 11. veebruarist 2018.

Artikkel 5

Jõustumine

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 10. august 2016 Komisjoni nimel president Jean-Claude JUNCKER

(1) ELT L 189, 22.7.2010, lk 12.

(2) ELT L 343, 29.12.2010, lk 10.

(3) ELT L 323, 22.11.2012, lk 18.

(4) ELT L 23, 28.1.2014, lk 41.